  Виталий Пронин Кылӥ вал, вуоно арын 1-тӥ январьысен, пе, нылпиен пукем понна пособие мукет сямен тыриськоз: семьялэн доходэз ичи люкаське ке, пособие сётӥськоз, пиналлы 3 арес тырмытозь. Осконо-а талы? И. Михайлова. Можга кар Валэктон сётэ Калыкез улон-вылонын утён политикая но ужъя министерствоысь социальной выплатаосъя ёзэн кивалтӥсь Оксана Иутина. - Туэ август толэзе Россилэн Президентэз Владимир Путин юнматӥз та ужпумлы сӥзем законэз. Соя сыӵе семьяос, кудъёсаз нырысетӥ яке кыкетӥ пиналзы вордскемын 2018-тӥ арын 1-тӥ январь бере, 2020-тӥ арысен толэзьлы быдэ сётӥськись выплатаез басьтыны быгатозы, нылпизылы 3 арес тырмытозь. Азьвыл чакламын вал 1,5 арес тырмытозяз гинэ юрттэт висъяны. Но валтӥсь курон: семьялэн адямилы быдэ (среднедушевой) доходэз тросгес луыны кулэ ӧвӧл ужась адямиослы улыны тупатэм 2 минимумлэсь. Озьыен, семьяысьтыды адямилы быдэ доходды 21 сюрс 216 манетлэсь ичигес люкаське ке - вуоно арысен, пиналдылы 3 арес тырмытозь, толэзьлы быдэ басьтыны быгатоды 9 сюрс 964 манет. Юанды, оло, кылдоз 3-тӥ яке со бӧрсьы вордскем нылпиослы выплатаос сярысь. Таосъя закон улонэ пыӵа ни: озьы 2017-тӥ арын 31-тӥ декабрь бере вордскем нылпиоссы понна таӵе семьяос толэзьлы быдэ юрттэт басьто. Соослы выплата сётӥськоз, нылпизылы 3 арес тырмытозь. Солэн быдӟалаез туэ ар понна - 9 сюрс 302 манет, вуоно арын ӧжытак йылоз. Но вераны кулэ, та уксё ваньмызлы уг висъяськы, лыдэ басьтӥське семьялэн адямилы быдэ доходэз: котькудӥзлы усе ке 24 сюрс 493 манетлэсь ичигес, семьялы выплата висъяське. Санэ басьтэ: вылӥын верам выплатаос сётӥсько, куриськон гожтыса гинэ. Бордаз ватсано луоз анай-атайлэсь доходзэ возьматӥсь справкаосты, озьы ик пиналъёслэсь вордскемзы сярысь свидетельствооссэс. Документъёсты кутозы котькудаз МФЦ-ын. Отын ик та выплатаосъя валэктон сётыны быгатозы. Юанъёсты кылдӥзы ке, вазиськыны быгатӥськоды Калыкез улон-вылонын утён политикая но ужъя министерствое, (3412) 51-05-59 номеръя жингыртыса.  Трос нылпи будэтӥськод - басьты юрттэт Россилэн Президентэз В. Путин ӵектӥз трос нылпиё семьяослы ипотеказэс пытсан понна 450 сюрс манет висъяны. Та закон улонэ пыӵаны кутскиз ни-а? Кытчы вазиськоно, та уксёез мед сётозы шуыса? Анай капиталэз басьтэм муртъёслы но та юрттэт чакламын-а? Е. Воронцова. Дэри черкогурт Валэктон сётэ Ижысь недвижимостья специалист Яна Сунцова. - Россилэн Правительствоез юнматӥз Коньдон ужпумъёсъя министерстволэсь та ужпумъя дасям программазэ: со пыӵаны кутскиз 25-тӥ сентябрьысен. Отын пусъемын: ипотеказэс пытсаны 450 сюрс манет висъяськоз сыӵе семьяослы, кудъёсаз 3-тӥ яке со бӧрсьы нылпиоссы вордскемын туэ 1-тӥ январьысен 2022-тӥ арозь 31-тӥ декабрёзь. Пусйыны кулэ: та юрттэтэз басьтыны быгатозы та аръёсы ик нылпи усыновить карем адямиос но. Соослы висъяськоз 450 сюрс манет ипотеказэс пытсаны. Сое кутыны луоз азьвыл аръёсы яке та программа бырытозь басьтэм ипотекаез пытсаны. Но законын нимаз пусъемын: ипотека басьтэмын луыны кулэ 2023-тӥ арын 1-тӥ июлёзь. Та уксё тырмоз пунэмез быдэсак ворсаны яке оглюкетсэ. Та нуналъёсы мыным вазиськиз Ижысь трос нылпиё семья. Туэ соослэн 3-тӥ нылпизы вордскиз, трос нылпиё семьяос радэ пыризы. Нош ипотекая пунэмзы кылемын 350 сюрс манет, озьыен, ипотеказэс пытсаны соослы 450 сюрс манет уз - 350 сюрс манет висъяськоз. Но нокин но 450 сюрс манетлэсь тросгес басьтыны уг быгаты. Пусйыны кулэ: юрттэт сётӥськоз выль юртын яке вторичной рынокын улон инты басьтэм понна, озьы ик нимаз корка пуктонлы но. Но вераны кулэ, та уксёез семья басьтыны быгатоз огпол. Кияз со уз сётӥськы. Кунлэн кисыысьтыз со меӵак банке келямын луоз - семьялэн ипотекая счётаз. Тӥ юаськоды, анай капиталэз басьтэм семьяослы но та юрттэт сётӥськоз-а шуыса. Сётӥськоз, таиз угось чылкак мукет программа. Соин ик тӥляд та капиталды уже кутэмын ӧвӧл на ке, ипотека басьтыны малпаськоды ке - кунлэсь 900 сюрс манетлэсь ятыр басьтыны быгатоды: 450 сюрс манет таизъя программая, озьы ик 450 сюрс манетлэсь ятыр - анай капиталлы сертификатъя. Кытчы вазиськоно но кыӵе документъёс дасяно ипотекаез пытсанлы юрттэтэз басьтон понна? Документъёсты нуоно банке - кытын тӥляд ипотекады басьтэмын. Кулэ луозы: заявительлэн паспортэзлэн копиез (вань бамъёсыз); пиналъёстылэсь вордскем сярысь свидетельствооссэс яке паспортсэс - таоссэ документъёсты нотариус дорын заверить кароно, нош нылпиосты пӧлысь кудӥз ке, яке ваньзы усыновить каремын ке - та сярысь свидетельствооссэс; СНИЛС - асьтэлэсь но, пиналъёстылэсь но; ипотекаен басьтэм улон интыды понна вань документъёс. Банк ватсаса документъёс курыны быгатоз на, угось котькудаз асьсэлэн куронъёссы. Луэ озьы но: ипотеказыя тыриськонзэс дунтэматон понна адямиос вазисько мукетаз банке, кудаз ичигес процентъёс басьто (рефинансирование ортчыто). Та амал кутэмын ке, озьыен, кулэ луозы на нырысетӥ ипотекадыя документъёслэн копиоссы. Вань та документъёсын банке мыныса, куриськон гожтоно. Кӧня возьмано луоз, вераны шуг: угось банк запрос келя Дом.рф огазеяськонэ (сайтсэ но таӵе адресъя шедьтыны быгатоды). Отын даннойёстэс эскеро но, кӧня ке дыр ортчыса, банклы уксё висъяло - трос нылпиё семьялэсь ипотеказэ пытсаны. Но пусйытэк кельтыны уг луы тазэ: банкъёс асьсэос учко, кызьы та уксёез кутыны. Куд-огъёсаз ипотекая толэзьлы быдэ тыриськонлэсь быдӟалазэ кулэсто, нош дырзэ сомында ик кельто, мукетъёсаз адямилы ӵекто тыриськонзэ али мында ик кельтыны но ипотекалэсь дырзэ кулэстыны.  